Sinimusta Liike 


Puolueohjelma 


Puolueen tarkoitus 


Sinimusta Liike (SML) on radikaali, traditionalistinen ja suomenmielinen puolue, jonka toiminta pohjautuu 
ihanteelle itsenäisestä, elinvoimaisesta ja riippumattomasta Suomesta, joka on luotu palvelemaan ja 
puolustamaan suomalaisen kansan kulttuuria, elinympäristöä ja elämäntapaa. Puolue perustaa 
maailmankatsomuksensa kansallisvaltion periaatteelle, jonka mukaan Suomi on suomalaisten kotimaa ja se 
pysyy suomalaisten kotimaana vain silloin, jos sitä asuttaa tulevaisuudessakin suomalainen kansa. Politiikka, 
jota ajamme, on radikaalia ja etnofuturistista: Haluamme luoda uuden ja paremman yhteiskunnan 
unohtamatta juuriamme tai sitä, että yhteiskuntamme elinehdot ovat sukupolvien työn tulosta. Haluamme 
elinvoimaisen ja kestävän yhteiskunnan, joka on sekä vihreä että korkeateknologinen ja joka myös turvaa 
suomalaisen kansan olemassaolon pitkälle tulevaisuuteen. 


Tämän päämäärän mahdollistamiseksi puolue pyrkii 

1.) Edistämään suomalaista kulttuurityötä ja valistamaan suomalaisia heidän kansallisista juuristaan; 

2.) Puolustamaan suomen kielen erityisasemaa maan ainoana virallisena kielenä; 

3.) Edistämään ajatusta suomalaisesta kansankokonaisuudesta ja säilyttämään Suomi etnisesti 
suomalaisena; 

4.) Puolustamaan luonnollisen ja perinteisen perheen ideaalia, tervettä perhe-elämää ja lapsiperheiden 
mahdollisuuksia; 

5.) Korostamaan sielun ja veren merkitystä kansallisen identiteetin synnyssä; 

6.) Taistelemaan leppymättömästi suomalaisten kansallista olemassaoloa uhkaavaa monikulttuurisuutta ja 
juuretonta globaalia massayhteiskuntaa vastaan; 

7.) Pitämään Suomen erossa kaikista ylikansallisista hallintajärjestelmistä; 

8.) Edistämään maamme omavaraisuutta ja itsenäistä rahapolitiikkaa; 

9.) Puolustamaan Suomen luontoa ja sen eläimistön monimuotoisuutta; 

10.) Edistämään maanpuolustustyötä, sekä aktiivista maanpuolustushenkeä. 


Puolueen arvopohja 


Radikaali 

Radikaalius merkitsee ajattelutapaa, jossa haluttu päämäärä sanelee sopivat metodit poliittisella kentällä. 
Haluamme luoda oikeudenmukaisen valtion lisäämällä avoimuutta ja osallisuutta korruptoituneen 
hyvävelijärjestelmän sijaan. Pyrkimyksemme on myös ihmisiä ja luontoa riistävän kapitalistisen 
hyväksikäyttösysteemin ja kertakäyttökulttuurin eliminoiminen sekä politisoituneen ja epäkansallisen 
median vallan murtaminen. Mielestämme edistynyt yhteiskunta rakentuu periaatteelle, jossa luonto ja 
ihmiset voivat elää tasapainossa ja joka pyrkii toteuttamaan vain kestävään kehitykseen johtavia muutoksia 
ja prosesseja. Liikkeen ytimessä eivät ole poliittiset opportunistit, vaan periksiantamattomat ihmiset, jotka 
näkevät kanssa-aktivistit verisiteiden yhdistämänä perheenä yhteisessä taistelussa kansallisten päämäärien 
puolesta. Kansallinen olemassaolomme ei ole neuvoteltavissa. 


Suomenmielinen 

Puolueemme tavoite on itsenäinen kansakunta itsenäisessä valtiossa. Näemme, että kansakunta on 
toimivin kompromissi yksittäisen ihmisen ja koko ihmiskunnan välillä. Puolueemme näkökulmasta ei ole 
olemassa muuta intressiryhmää kuin suomalaiset, joihin jokainen suomalainen on verenperimänsä kautta 
linkittäytynyt. Kansankokonaisuuden kannalta on ensiarvoisen tärkeää, että suomalaiset kykenevät 
tuntemaan solidaarisuutta toisiansa kohtaan riippumatta ihmisten koulutustasosta, tuloeroista tai muista 
elämäntilanteeseen sidonnaisista asioista. Tämä edellyttää puolueemme näkökulmasta julkisesti 
ylläpidettyä hyvinvointivaltiota ja kansallisen yhteisvastuun korostamista. Puolueemme prioriteeteissa on 
nykyisen maahanmuuton välitön lakkauttaminen ja maassa jo valmiiksi olevien vierasmaalaisten 
oleskeluoikeuden välitön uudelleenkäsittely. Tämän lisäksi tavoitteemme on suojella suomalaista 
identiteettiä, suomalaisten kansallista historiaa, kulttuuria, suomalaista luontoa sekä kansallisomaisuutta. 


Traditionalistinen 

Puolueemme näkee nykyisten sukupolvien olevan osa päättymätöntä ketjua, joka velvoittaa meitä 
puolustamaan aiempien sukupolvien työn jälkeä, kuin myös varmistamaan tuleville sukupolville hyvän, 
puhtaan ja turvallisen maan. Jokaisen suomalaisen, kuuluipa hän mihin uskontokuntaan tahansa, voimavara 
on isänmaan ja kansan jatkuvuuden luoman korkeamman tarkoituksen tunnustaminen. Kaikille 
suomalaisille tulisi olla olemassa oma paikkansa yhteiskunnassa, jossa tämä kykenee viemään yhteiskuntaa 
eteenpäin osana jatkuvuuden ketjua. Tämä ketju on voimakkain sen jokaisen lenkin ollessa vahva ja oikealla 
paikallaan. 


Kulttuuriohjelma 

Sinimustan Liikkeen kulttuuripolitiikan perustana on vahva kansallinen identiteetti ja sen syventäminen 
sekä suomalainen kulttuuriperintö ja sen säilyttäminen. Puolueemme vaalii sekä perinteistä suomalaista 
kulttuuria että tukee tulevien kansallisten ihanteiden syntymistä kulttuurin keinoin. Kansallisen 
kulttuurimme ei pidä väistää vieraita kulttuureja, eikä luopua omista perinteistään. Sinimusta Liike ajaa 
suomalaiskansallista historiapolitiikkaa, jonka myötä isänmaan historia ja kansallissankarit pidetään esillä 
muun muassa patsaiden, muistomerkkien, muistolaattojen ja paikannimien avulla. Vaadimme julkisten 
kulttuuriavustusten kohdentamista vain suomalaisille taiteilijoille, kirjailijoille ja yhteisöille, jotka 
työskentelevät kansallisen hengen edistämiseksi. 


Kielipoliittinen ohjelma 

Sinimusta Liike pyrkii toiminnallaan puolustamaan suomen kielen erityisasemaa kotimaamme sisällä ja 
turvaamaan historiallisen ja kauniin kielemme toimintaedellytykset myös tuleville suomalaisille 
sukupolville. Puolueemme kannattaa ruotsin kielen oppimisen vapaaehtoisuutta ja haluaa muuttaa sen 
aseman virallisesta kielestä alueelliseksi vähemmistökieleksi. Nykyiset täysin ruotsinkieliset kunnat 
muutettaisiin kaksikieliseksi, ja niiden tulisi tarjota julkiset palvelunsa myös suomeksi. Sinimusta Liike 
ohjaisi nykyiset vähemmistökielille myönnetyt valtakunnalliset tuet suomenkieliseen sivistys- ja 
kulttuuritoimintaan sekä kasvattaisi julkista tukea suomenkieliselle musiikille, elokuville, näyttämötaiteelle 
ja kirjallisuudelle. 


Uskontopoliittinen ohjelma 

Sinimusta Liike suhtautuu uskontoon ja uskonnon harjoittamiseen myötämielisesti, mikäli niiden opit eivät 
ole ristiriidassa kansallisen olemassaolomme kanssa. Suomalaisen uskonelämän kehittämiseksi 
puolueemme kannattaa suomenuskon sisällyttämistä uskonnonopetukseen, sekä suomenuskon tutkimisen 
ja harjoittamisen yhteiskunnallista tukemista. Kannatamme luterilaisen ja ortodoksisen kirkon läsnäoloa 
virallisina kirkkoina julkisessa tilassa, sekä suhtaudumme myönteisesti uskonnollisen vapaaehtoistoiminnan 
harjoittamiseen. Sinimusta Liike vastustaa vieraiden uskontojen rahoittamista ja hankkeiden toteuttamista 
yhteiskunnan varoin. Vastustamme myös uskonnollisin syin suoritettavia ympärileikkauksia, rinnastaen ne 
lapsen törkeään pahoinpitelyyn. 


Sosiaali- ja terveyspoliittinen ohjelma 

Sinimustan Liikkeen sosiaali- ja terveyspolitiikka rakentuu perustalle, jossa terve ja hyvinvoiva kansa on yksi 
hyvinvointivaltion lähtökohdista. Ohjelmamme kannustaa kohti terveellistä, päihteetöntä ja liikunnallista 
elämäntapaa, jonka voimin huolehdimme myös heikommista lähimmäisistämme. 


Senioripolitiikka 

Sinimusta liike pitää tärkeänä, että ikääntyvät kansalaiset pysyvät terveinä, hyvinvoivina ja aktiivisina sekä 
pysyvät työelämässä pidempään ja pärjäävät kotona mahdollisimman pitkään niin kaupungissa kuin 
maaseudullakin. Puolueemme kannattaa omaishoidon tukemista sekä kotihoidon laadun ja määrän 
parantamista. Myös julkisessa laitoshoidossa on painotus oltava kodinomaisessa palveluasumisessa. 
Puolueemme kannattaa maksuttomia palveluita sotaveteraaneille ja -invalideille. Hyvä ja inhimillinen 
saattohoito tulee tarjota jokaiselle tuloista ja asuinpaikasta riippumatta. 


Päihdepolitiikka 

Puolueemme pitää päihteitä kansanterveydellisenä ongelmana, joiden käyttöä valtiovallan tulee toimillaan 
pyrkiä rajoittamaan. Puolueemme ihanteena on täysin päihteetön elämä, mutta jos se osoittautuu 
mahdottomaksi, pyrimme tarjoamaan nykyistä tehokkaampia keinoja päihteiden käytöstä aiheutuneiden 
ongelmien ehkäisemiseksi. Puolueemme uskoo, että päihteetöntä elämää lähdetään parhaiten 
rakentamaan tehokkaan valistustyön luoman asennemuutoksen ja esimerkin kautta. Huumeiden myynnistä 
saadun rangaistuksen tulee olla niin suuri, että pelko useiden vuosien vankeudesta voittaa houkutuksen 
helposta rahasta. 


Lapset ja nuoret 

Sinimustan Liikkeen tavoitteena on, että suomalaisista lapsista kasvaa terveitä ja hyvinvoivia aikuisia, jotka 
ottavat oman paikkansa yhteiskunnassa osallistuen vastuullisesti sen ylläpitämiseen jättäen jälleen tuleville 
sukupolville turvallisen ja terveen maan elää. Jälkipolvemme on kasvatettava ymmärtämään kansallisen 
olemassaolon ja itsemääräämisoikeuden arvo, sekä taistelemaan näiden puolesta yhtenäisenä 
kansakuntana. Lapsia on kasvatettava terveeseen kuriin ja järjestykseen sekä vastuullisuuteen ja hyviin 
käytöstapoihin. Pienten lasten paras paikka on kotona omien biologisten vanhempiensa hoivassa niin 
pitkään kuin mahdollista. Perheisiin annetaan kotiapua tarvittaessa matalalla kynnyksellä. Puolueemme 
mielestä jokaisella lapsella ja nuorella on varallisuudesta riippumatta oltava mahdollisuus toteuttaa omia 
lahjakkuuksiaan ja harrastaa. 


Terveydenhoito 

Puolueemme mielestä terve ja hyvinvoiva kansa on yksi hyvinvointivaltion perustekijöistä. 
Perusterveydenhoito on lähipalvelu, joka on löydyttävä pienimmästäkin kunnasta ja jokaisella Suomen 
kansalaisella tulee olla pääsy tarvitsemiinsa julkisiin terveyspalveluihin inhimillisessä ajassa sosiaalisesta 
taustastaan riippumatta. Puolueemme haluaa tarjota maksuttoman terveydenhuollon vain Suomen 
kansalaisille. Haluamme velvoittaa jokaisen suomalaisessa koulutusjärjestelmässä lääkäriksi opiskelleen 
työskentelemään säännöllisesti julkisessa terveydenhuollossa. Lääkäreiden koulutuspaikkojen määrän on 
vastattava kysyntää. Sinimusta liike haluaa kieltää uskonnolliset ympärileikkaukset sekä julkisin varoin 
toteutetut sukupuolenvaihdosleikkaukset. Sinimusta Liike kannattaa valtion järjestämisvastuuta sekä 
rahoitusta sosiaali- ja terveyspalveluissa. 


Yhteisöllisyysohjelma 

Sinimusta Liike kantaa suurta huolta suomalaisten ihmisten hyvinvoinnista ja yhteiskunnallisesta 
osallisuudesta. Syrjäytyminen ja ajautuminen yksinäisyyteen ovat yhtä aikaa sosiaalinen, kuin myös 
turvallisuuspoliittinen haaste. Syrjäytymisen ehkäisemiseksi puolueemme kannattaa vuosittaisia kesäleirejä 
kaupunkiasutuksen ulkopuolella jokaiselle peruskouluikäiselle, tervetulleiksi tauoiksi arjen hektisyyteen 
sekä nuorten miesten ja naisten omille sukupuolilleen tarkoitettuja iltamia, jotka voidaan järjestää osana 
kouluopetusta, asepalvelusta tai työyhteisöä. Näiden toimien tarkoituksena on ryhmäyttää ja tutustuttaa 


samanikäisiä ja samassa elämäntilanteessa olevia ihmisiä toisiinsa. Puolueemme kannustaa nuoria 
perinteisiin, yhteiskuntaa kannatteleviin sukupuolirooleihin ja ydinperheisiin, jotka toimivat hyvinä 
askelmerkkeinä oman elämäntilanteen arvioinnissa. Haluamme, että suomalaiset tottuvat pienestä pitäen 
fyysiseen läsnäoloon muiden ihmisten kanssa sekä vieraantuvat sosiaalisen median digitaalisesti luodusta 
maailmasta. Kannatamme kansalaisvelvollisuutena säännöllisiä fyysisiä kokoontumisia jokaiselle ikäluokalle 
koko ihmisen elämänkaaren ajan. 


Kansalaisuusohjelma 

Sinimusta Liike kannattaa Suomen kansalaisuuden sitomista syntyperäiseen suomalaisuuteen, eikä sitä tule 
myöntää vieraille etnisyyksille. Mielestämme Suomen kansalaisuutta ovat oikeutettuja hakemaan vain 
henkilöt, joiden vanhemmista vähintään toinen on syntyperäinen Suomen kansalainen. Hakijan virallinen 
äidinkieli tulee olla joko suomi, ruotsi tai saame. Puolueemme vastustaa kaksoiskansalaisuusjärjestelmää ja 
vaatii kaksoiskansalaisille myönnettyjen kansalaisuuksien välitöntä uudelleenarviointia. Suomen 
kansalaisuus tulee erottaa selvästi työperäisestä, pakolaisuuteen ja opiskeluun perustuvasta 
oleskeluluvasta. Puolueemme ei hyväksy toistaiseksi voimassa olevia oleskelulupia maassa asuville ei- 
suomalaisille. Suomen valtiolla tulee olla aina oikeus estää haluamansa vierasmaalaisen pääsy maahan, 
sekä karkottaa maasta ne vierasmaalaiset, joiden oleskelulle ei löydy hyväksyttäviä perusteita. 


Väestöpoliittinen ohjelma 

Sinimustan Liikkeen väestöpoliittinen ohjelma pohjautuu kolmeen pääkohtaan, eli suomalaisten 
enemmistöaseman turvaamiseen, maahanmuuton estämiseen ja kotiuttamispolitiikkaan. Suomalaisten 
matala syntyvyys yhdistettynä maahanmuuttoon on turmiollinen tie kansakunnallemme. Turvataksemme 
kansallisen olemassaolomme Sinimusta Liike tulee ohjelmallaan edistämään suomalaisten syntyvyyttä, 
estämään vieraiden väestöjen maahanmuuttoa ja kotiuttamaan maassa jo valmiiksi asuvia vierasmaalaisia. 


Suomalaisten enemmistöaseman turvaaminen 

Sinimusta Liike haluaa edistää perinteisen perheinstituution arvostusta, eikä hyväksy samaa sukupuolta 
olevien pariskuntien adoptio-oikeutta tai oikeutta keinohedelmöitykseen. Puolueemme haluaa taloudellisia 
kannustimia suomalaisille nuorille varhaisempaan lasten hankintaan ja lapsiluvun kasvattamiseen 
esimerkiksi palauttamalla tuloverotuksen lapsivähennys tai kehittämällä perustulomallista "äidin palkka", 
jossa lapsiluvun mukaan kotona lapsia hoitavalle vanhemmalle maksetaan korotettua perustuloa. Sinimusta 
Liike esittää nuorille perheille kannustimeksi valtion takaamaa nollakorko-lainaa, joka kuittautuu lapsiluvun 
kasvaessa. Puolueemme rajoittaisi hormonaalisen ehkäisyn ja abortin saamista sekä vaatii pornografisen 
materiaalin tuottamisen, levittämisen ja mainostamisen kieltämistä kaikissa viestintävälineissä. 


Maahanmuuton estäminen 

Sinimusta Liike näkee maahanmuuton aiheuttavan turvattomuuden ja taloudellisten rasitteiden lisäksi uhan 
kansalliselle olemassaolollemme. Puolueemme haluaa lopettaa humanitäärisen maahanmuuton, turvata 
valtion rajat ja palauttaa niiden merkityksen sekä irtaantua haitallisista kansainvälisistä sopimuksista. 
Työperäisen maahanmuuton sijaan Suomen tulee kouluttaa itse tarvitsemansa työvoima. 


Kotiuttamispolitiikka 

Suomessa vuosikymmeniä harjoitetun politiikan seurauksena on muodostunut merkittäviä 
ulkomaalaistaustaisia populaatioita, jotka ovat rakentaneet omia rinnakkaisyhteiskuntiansa, joissa 
kantaväestölle ei ole sijaa. Sinimusta Liike rajoittaisi myönnettävien oleskelulupien maksimiaikaa 
korkeintaan viiteen vuoteen, jonka jälkeen henkilön on poistuttava maasta, mikäli oleskelun kriteerit eivät 
enää täyty. Haluamme estää perheenyhdistämiset, joissa perheenjäsenet muuttavat Suomeen. Suosimme 
käänteistä mallia, jossa perheet yhdistetään heidän kotimaassaan. 


Koulutuspoliittinen ohjelma 

Puolueemme mielestä suomalaisen koulutuksen tulee valmentaa hyvinvoivia ja motivoituneita yksilöitä 
yhteiskunnan tarpeisiin siten, että jokaisen jäsenen oma paikka yhteisössä vastaa parhaiten yksilön 
osaamista tämän lahjakkuudet huomioon ottaen. Jokaisella on oltava mahdollisuus opiskella ja hankkia 
ammatti taloudellisesta tai sosiaalisesta asemasta riippumatta. Sinimustan Liikkeen Suomessa kasvatetaan 
lapset käyttäytymään hyvin, liikkumaan paljon, vahvistamaan omia lahjakkuuksiaan ja kunnioittamaan omia 
juuriaan. Motivoitunut nuorisomme valmistuu työelämään elinkeinoelämän ja yhteiskunnan tarpeisiin 
vastaten. Korkeakoulutuksemme takaa suomalaisen yhteiskunnan henkisen ja taloudellisen 
omavaraisuuden sekä elinvoiman hyödyntäen täysimääräisesti kansamme keskuudessa vallitsevan älyllisen 
potentiaalin. 


Perusopetus 

Sinimusta Liike vaatii varhaiskasvatus- ja perusopetussuunnitelmien uudistusta, jossa poistetaan kaikki 
liberaaliin mielipidemuokkaukseen perustuva ideologinen aineisto. Koulun tehtävä ei ole tasapäistää, vaan 
kannustaa eri alojen lahjakkuuksia menestymään osaamisellaan riippumatta heidän sosiaalisesta 
taustastaan tai varallisuudestaan. Jokaisessa koulussa on oltava mahdollisuus järjestää 
pienluokkia/erityisluokkia tukea vaativille lapsille ja nuorille. Kouluissa on oltava resurssit puuttua varhain 
ongelmiin ja järjestää joustavasti opetusta yksilölliset tarpeet huomioiden lapsen etu edellä. Koulujen 
työrauhan turvaamiseksi puolueemme haluaa palauttaa opettajille riittävät kurinpitovaltuudet. 


Toisen asteen koulutus 

Sinimusta Liike haluaa turvata opiskelupaikan jokaiselle peruskoulun ja lukion päättävälle nuorelle, sekä 
ehkäistä opintojen keskeyttämistä tarjoamalla joustavia vaihtoehtoja ja yksilöllisiä opintopolkuja. 
Oppisopimuskoulutuksen ja muun näyttöpainotteisen oppimisen tulisi olla tasavertainen ja samanarvoinen 
ammatillisessa oppilaitoksessa suoritettuun koulutukseen verrattuna. Ammattikoulutuksen tavoitteena 
tulee olla väestön ammattitaidon nostaminen, nopea työelämään siirtyminen ja yrittäjyys sekä 
ammattitaitoisen työvoiman saatavuuden parantaminen sellaisille aloille, joihin sitä kulloinkin tarvitaan. 
Näin ollen valtion on aktiivisesti suunnattava opetusbudjettia sellaisiin ammattiopintoihin, joiden aloilla 
työntekijöistä on pulaa. 


Korkeakoulut 

Sinimustan Liikkeen mielestä suomalaisten yliopistojen ja ammattikorkeakoulujen tulee olla suomalaisen, 
korkeatasoisen koulutuksen ja kehityksen kulmakiviä. Niiden tehtävä ei ole pelkästään tuottaa 
ammattitaitoisia asiantuntijoita vaan myös viedä tiedettä ja korkeakulttuuria eteenpäin, osallaan taaten 
suomalaisen yhteiskunnan henkisen ja taloudellisen omavaraisuuden sekä sen elinvoiman. Korkeakoulujen 
tulee panostaa teoreettisen tiedon ja modernin käytännön työn lisäksi opiskelijoiden nopeaan 
valmistumiseen ja työelämään siirtymiseen. Kotimaista tutkimustyötä tulee pitää eri tavoin houkuttelevana 
ja suomalaisilla tutkijoilla tulee olla erinomaiset edellytykset tehdä korkealaatuista ja ajan tasalla olevaa 
tutkimusta kotimaassaan. Ulkomaisille opiskelijoille ei tule tarjota kokonaisia tutkintoja, vaan he voivat tulla 
nykyisten vaihto-opiskelijaohjelmien mukaisesti suorittamaan osan tutkinnostaan määräaikaisina jaksoina, 
joiden vastineeksi suomalaiset opiskelijat saavat mahdollisuuden opiskella vastaavasti vaihto-opiskelijoina 
ulkomailla. Opiskelijavaihtoa suomalais-ugrilaisten maiden Suomen, Viron ja Unkarin välillä tulee lisätä. 


Työllisyysohjelma 

Puolueemme vastustaa sosiaalituen sitomista työpanokseen palkattoman työharjoittelun nimikkeellä. 
Tuettavia työskentelymuotoja voivat olla pelkästään esimerkiksi vammaan tai kuntoutukseen perustuva 
työtoiminta, jossa tuen määrä on myös paremmin suhteutettu työtuntien määrään. Perustulomalli 
kannustaa paremmin työllistymiseen sekä edesauttaa opiskelijoita astumaan työelämään ja hankkimaan 
työkokemusta opintojen rinnalla. Uusien yritysten perustamisessa, sekä korkeakoulujen ja sairaaloiden 
yhteydessä tulee toimia tiiviisti innovaatio- ja yritysasiantuntijoita, jotka tukevat uusien tuotteiden ja 


yritysten kehitystoimintaa. Työntekijöiden irtisanomissuojaa on parannettava, jotta vältetään 
työntekijöiden mielivaltaiset irtisanomiset esimerkiksi poliittisin perustein. Markkinatilanteesta johtuvien 
irtisanomisten tulee myös noudattaa periaatetta, jossa ensimmäisenä palkattu työntekijä on viimeinen 
irtisanottava. Valtion tulee kannustaa yksityisyrittäjyyttä ja pienyrityksiä varsinkin niiden aloitusvaiheessa 
asiantuntija-avun ja yritystukien avulla sekä tekemällä yrittäjyyden käytännössä niin selkeäksi kuin 
mahdollista vähentämällä tarvittavan byrokratian minimiin. 


Talouspoliittinen ohjelma 

Puolueemme talouspolitiikan päämääränä on turvallinen, kansallinen ja hyvinvoiva Suomi, jossa globaalin 
markkinatalouden aiheuttamia epävarmuuksia pyritään aktiivisesti ehkäisemään poliittisin ratkaisuin, sekä 
tarjoamaan suomalaisille perheille ja jälkikasvuille vakaa ja ennalta-arvattava taloudellinen ympäristö, jota 
eivät uhkaa joukkoirtisanomiset, ulkoistamiset, maailmantalouden mullistukset saati jatkuva kilpailu 
tuottavuuden lisäämiseksi, joka tapahtuu usein yksilön oman jaksamisen ja hyvinvoinnin kustannuksella. 


Sinimusta Liike edustaa talouspoliittisessa ajattelussaan kolmatta tietä, jossa se pyrkii yhdistämään 
suunnitelmatalouden ja markkinatalouden parhaimpia puolia toisiinsa. Valtion tehtävä on turvata 
kansallinen hyvinvointi ja sen perusta kuten infrastruktuuri, sosiaalinen turvaverkosto sekä koulutus- ja 
terveydenhoitosektorit, jotka ovat yhdenvertaisesti jokaisen kansalaisen saatavilla ja joita pidetään yllä 
verovaroin. Suomalaisen elinkeinoelämän on pyrittävä vastaamaan kotimaiseen kysyntään tehokkaasti ja 
tarvittaessa nopealla aikataululla kotimaisen tuotannon kautta. Julkisissa hankinnoissa kotimaisuusaste 
tulee lukea eduksi kilpailutuksessa. 


Puolueemme kannattaa kolmikantaan perustuvaa mallia, joissa valtio neuvottelee yhdessä työnantaja-ja 
työntekijäjärjestöjen kanssa harjoitetusta talous- ja sosiaalipolitiikasta erillisissä pitkän aikavälin 
strategioissa. Siinä missä työntekijät ja työnantajat edustavat omia eturyhmiään, tulee valtion edustaa 
neuvotteluissa kaikkia suomalaisia, mukaanlukien ne vähäosaiset, joiden ääni ei normaalisti pääse 
kuuluviin. Neuvottelukumppanina valtion tulee huolehtia siitä, etteivät tehdyt päätökset muodosta uhkaa 
kansalliselle omavaraisuudelle ja turvallisuudelle, sekä huolehtia siitä, ettei alakohtaisia erivapauksia pääse 
muodostumaan. 


Rahapoliittinen ohjelma 

Sinimusta Liike kannattaa kansallista julkisesti hallinnoitua keskuspankkia, ja vastustaa yksityisten pankkien 
rahanluontioikeutta. Puolueemme mielestä Suomella tulisi olla oma valuutta, Suomen markka, jonka 
liikkeelle laskemisesta vastaa Suomen Pankki. Maamme valuuttajärjestelmän tulee olla tiukasti poliittisen 
ohjauksen alla, ja kyseisen politiikan tulee palvella kollektiivista hyvinvointia, tarvittaessa yksittäisten 
sijoittajien kustannuksella. Sinimusta Liike kannattaa välitöntä irtautumista Euroopan unionin keskitetystä 
valuuttajärjestelmästä siten, että Suomen markan vaihtoarvoksi määritettäisiin alkuun yksi euro, jonka 
jälkeen valuutan kurssi annettaisiin ajautua oikeaan markkina-arvoonsa. 


Veropoliittinen ohjelma 

Sinimustan Liikkeen mielestä valtiolla on perustavanlaatuinen oikeus verottaa ja kohdentaa kansalaisiltaan 
kertynyttä tuloa toimiin, joita voidaan perustella kansallisella ja valtiollisella edulla. Haittaveroihin ja 
kulutukseen nojautuvan veropolitiikan tavoitteena olisi varmistaa yksityisen yritystoiminnan kannattavuus, 
sekä kannustaa näitä mahdollisimman vähäpäästöisiin hiilijalanjälkeä pienentäviin teknologisiin 
ratkaisuihin. Puolueemme kannattaa alkoholin, tupakan ja sokerin tuntuvaa verotusta kansanterveyden 
nimissä. Puolueemme haluaa edistää aloittavan yritystoiminnan kannattavuutta nostamalla ALV-vapaan 
liikevaihdon ylärajan 35 000 euroon. Hyväksymme progressiivisen verotuksen. 


Perustulo-ohjelma 

Puolueemme kannattaa nykyisen järjestelmän korvaamista perustulojärjestelmällä, johon jokainen 18 
vuotta täyttänyt Suomen kansalainen on oikeutettu. Perustulomallissa aikuiset henkilöt saavat 
automaattisesti kuukausittain tietyn rahasumman tililleen, joka olisi suuruudeltaan nykyiseen 
työmarkkinatukeen verrattavissa. Kyseinen rahasumma ei poistuisi ihmisen ansaitessa ansio- tai 
pääomatuloa, vaan se maksettaisiin kyseisten tulojen päälle. Kyseinen tukimuoto korvaisi kaikki nykyiset 


tukimuodot ja poistaisi nykyisten tukien päälle maksetut lisät, kuten asumistuen ja harkinnanvaraiset tuet. 
Johtuen perustulon ikärajasta, sitä ei myönnettäisi alaikäisille, vaan kyseinen osuus maksettaisiin 
puolittaisena lapsen virallisille huoltajille. Kyseinen ratkaisu korvaisi nykyisen lapsilisäjärjestelmän, samalla 
kun se helpottaisi perheiden perustamista nuorella iällä. 


Maaseutupoliittinen ohjelma 

Sinimustan Liikkeen maatalouspolitiikka pohjautuu tuottajien hyvinvointiin, valtion omavaraisuuteen ja 
maalaisjärkeen. Puolueemme pitää ehdottoman tärkeänä, että kotimaisten viljelijöiden tulotasoa saadaan 
nostettua lähemmäksi suomalaisten mediaanituloa. Maataloustuet on kansallistettava kokonaisuudessaan, 
tuottajan on saatava inhimillinen korvaus tuotteestaan ja byrokratiaa on vähennettävä. Maaseutupolitiikan 
ensisijainen tavoite tulee olla omavaraisuus ja huoltovarmuuden turvaaminen. Maataloutta on muutettava 
pitkällä aikavälillä luomutuotannoksi. Puolueemme mielestä maaseudun elinvoimaa on elvytettävä, 
maaseutu ei saa autioitua. Maaseudun asukkaiden autoilumahdollisuudet tulee varmistaa vähäpäästöisten 
automallien kustannusten tuntuvalla alentamisella. Infrastruktuuria ei saa päästää rapistumaan. 


Energiapoliittinen ohjelma 

Puolueemme mielestä Suomen energiapolitiikan tulisi tähdätä täyteen energiaomavaraisuuteen, 
ympäristöystävällisyyteen ja luotettavuuteen. Puolueemme haluaa kasvattaa ydinvoimaosaamisen 
kotimaisuusastetta, ja vähentää riippuvuutta muista valtioista, erityisesti Venäjästä. Suomen tulee 
aktiivisesti pyrkiä kehittämään uusia ja tehokkaampia teknologisia ratkaisuja koskien etenkin uusiutuvien 
luonnonvarojen käyttöä energiantuotannossa. Siirtyminen uusiutuviin energiavaroihin tulee olla 
konkreettinen tulevaisuuden tavoite, mutta sen tulee tapahtua riittävän pitkällä aikavälillä kestävän ja 
tehokkaan tuloksen saavuttamiseksi. Energiapoliittisten ratkaisujen kehityslinjoissa johtavia rooleja tulee 
painottaa energia-asiantuntijoille, ei poliitikoille. Suomen päästörajoitteista tulee Suomen päättää itse. 
Haluamme edistää suomalaisen autokannan muuttamista vähäpäästöisemmäksi verotuksellisin keinoin. 


Ympäristöpoliittinen ohjelma 

Sinimustan Liikkeen mielestä puhdas suomalainen luonto, vesistö ja maaperä on pohjimmainen edellytys 
kansamme tulevaisuudelle sekä tärkein kansallisomaisuutemme, joka tulee säilyttää meitä seuraaville 
sukupolville. Luonnon riistoa ja saastuttamista tulee rajoittaa tiukasti. Maamme luonnonvarojen tulisi olla 
kotimaisessa omistuksessa, ja niiden jalostaminen ja käyttö tulisi tapahtua ympäristöystävällisesti 
kotimaista osaamista ja työvoimaa hyödyntäen. Teknologista kehitystä ja teollista tuotantoa tulee tehdä 
enemmän kiertotalouden ehdoilla, materiaalien kierrätystä ja kestävyyttä tehostaen ja energiahukkaa 
vähentäen. Eläinten tarpeetonta kärsimystä on vähennettävä kieltämällä rituaaliteurastettu liha ja eläinten 
käyttö kosmetiikkateollisuuden eläinkokeissa sekä turkistuotannossa. Uhanalaisia kotimaisia lajeja on 
suojeltava ja vieraslajien leviämistä ehkäistävä. 


Kriminaali- ja oikeuspoliittinen ohjelma 

Sinimusta Liike uskoo kuriin ja järjestykseen. Vangitsemisella on neljä eri tarkoitusta; pelote, kosto, 
eristäminen ja kuntoutus. Puolueemme katsoo, että Suomen vankeinhoitojärjestelmä on liiaksi keskittynyt 
näistä vain viimeiseen ja unohtanut kolme muuta. Sinimusta Liike haluaa palauttaa kuritushuoneen idean 
osaksi rikosseuraamuslaitostamme. Haluamme jakaa vankeusrangaistukset kahteen eri osaan; 
rangaistukseen ja kuntoutukseen. Vakavammista rikoksista määrättäisiin vankeuden alkuosa suoritettavaksi 
rankaisevassa vankeudessa ja loppuosa kuntouttavassa vankeudessa. Osuudet vaihtelisivat rikoksen 


vakavuuden ja vankeuden pituuden mukaan. Sinimusta Liike haluaa kriminalisoida prostituution. Sekä 
seksin ostaminen, että myyminen tulee olla laitonta. Haluamme korottaa eritoten huumausaine- ja 
seksuaalirikosten minimirangaistuksia. Sinimusta Liike ei kannata absoluuttista sananvapautta, aivan kuten 
ei tämänhetkinen lainsäädäntömmekään. 


Maanpuolustus- ja turvallisuuspoliittinen ohjelma 

Sinimusta Liikkeen maanpuolustuksellinen ohjelma perustuu asevelvollisuusarmeijalle, kotimaiseen 
kalustotuotantoon sekä ulkopoliittiseen riippumattomuuteen. Puolueemme näkökulmasta maanpuolustus 
on jokaisen suomalaisen tehtävä, johon jokainen yksilö osallistuu niillä resursseilla, joita hänellä on. 
Sinimusta Liike kannattaa armeijan sodanajan vahvuuden kasvattamista 400,000 sotilaaseen, 
jalkaväkimiinojen käyttöönottoa, sekä tuntuvaa taloudellista panostusta kotimaiseen 
puolustusteollisuuteen, jonka tulisi tulevaisuudessa kyetä vastaamaan nykyistä enemmän suomalaisen 
maanpuolustuksen materiaalisia tarpeita. Puolueemme painottaa kalustohankinnoissa ja 
puolustusratkaisuissaan erityisesti toimitusvarmuutta. Suurissa, esimerkiksi hävittäjälentokoneisiin 
liittyvissä hankinnoissa puolueemme kannattaa yhteistyötä muiden Pohjoismaiden, erityisesti Ruotsin 
kanssa. Puolueemme suhtautuu myötämielisesti Suomen ja Ruotsin aseelliseen yhteistyöhön Itämeren 
huoltoyhteyksien turvaamiseksi. Puolueemme kannattaa Ahvenanmaan demilitarisoinnin lopettamista, 
sekä uuden valmiusjoukkoihin pohjautuvan prikaatin perustamista puolustuksen kannalta kriittiselle 
alueelle Itä-Suomeen. Armeijan alaisten joukkojen lisäksi puolueemme kannustaa suojeluskuntiin ja Lotta- 
järjestöihin verrattavien vapaaehtoisten maanpuolustusjärjestöjen perustamista ja julkista rahoittamista. 


Ulkopoliittinen ohjelma 

Vastustamme nykyistä kehitystä, jossa Suomen kansallisen hallinnon rinnalla vaikuttaa lukuisia ylikansallisia 
hallintojärjestelmiä, joille kansallinen hallintomme on alisteinen. Sinimustan Liikkeen Suomi on suomalaisen 
kansan oma edunvalvoja globaalissa maailmassa, eikä sen tule käyttää rajallisia resurssejaan yhdenkään 
vieraan valtion tai kansan etujen ajamiseksi. Kannatamme Suomen eroa EU:sta, YK:sta ja EU:n rahaliitosta, 
vastustamme monikansallisia sotilasliittoja ja niiden ylläpitämiä sotilasoperaatioita ja kieltäydymme 
kansainvälisistä sopimuksista, jotka ovat ristiriidassa kansallisen etumme kanssa. Puolueemme haluaa 
edistää itämerensuomalaisten kansojen yhteistyötä ja kartoittaa edellytyksiä pohjoismaiselle yhteistyölle 
erityisesti puolustuspoliittisissa kysymyksissä. 


